ศอ.บต. มอบเกียรติบัตร ยกย่องจิตอาสา "ตำรวจบ้าน" ดูแลความสงบเรียบร้อยในชุมชน
ศอ.บต. มอบเกียรติบัตร ยกย่องอาสาสมัครตำรวจบ้าน จิตอาสาจังหวัดยะลา ดูแลความสงบเรียบร้อยในชุมชน เพื่อประโยชน์ส่วนรวม ขับเคลื่อนการมีส่วนร่วมของภาคประชาสังคม ในการแก้ไขปัญหาและพัฒนาจังหวัดชายแดนภาคใต้
 


ที่ห้องประชุมน้อมเกล้า ศูนย์อำนวยการบริหารจังหวัดชายแดนภาคใต้ นายไกรศร วิศิษฎ์วงศ์ รองเลขาธิการศูนย์อำนวยการบริหารจังหวัดชายแดนภาคใต้ ได้เป็นประธานมอบเกียรติบัตรให้แก่ผู้ผ่านการการฝึกอบรม และช่วยเหลือราชการในการอยู่เวรยาม ดูแลความสงบเรียบร้อยภายในชุมชน (อาสาสมัครตำรวจบ้าน) ของชุมชนรักชาติ ตอบแทนคุณแผ่นดิน ภายใต้โครงการขับเคลื่อนการมีส่วนร่วมของภาคประชาสังคมในการแก้ไขปัญหาและพัฒนาจังหวัดชายแดนภาคใต้ ซึ่งคณะผู้แทนพิเศษของรัฐบาล ได้มอบหมายให้ ศอ.บต. ร่วมกับ กอ.รมน.ภาค 4 ส่วนหน้า จัดทำโครงการขึ้น ในปี 2560 ด้วยงบประมาณ จำนวน 50 ล้านบาท เพื่อสนับสนุนภาคประชาสังคม 223 องค์กร ในพื้นที่จังหวัดชายแดนภาคใต้
 
โดยชุมชนรักชาติ ตอบแทนคุณแผ่นดิน ได้จัดฝึกอบรมให้ความรู้ในการดูแลรักษาความปลอดภัย ทั้งภาคทฤษฎีและภาคปฎิบัติให้กับอาสาสมัครตำรวจบ้าน ใช้ระยะเวลาอบรม จำนวน 9 ครั้ง ในห้วงเดือนสิงหาคม ถึงเดือนธันวาคม 2560 สำเร็จตามเป้าหมาย เป็นประโยชน์ต่อการพัฒนาคน เพื่อการพัฒนาชาติสืบไป




นายไกรศร วิศิษฎ์วงศ์ รองเลขาธิการศูนย์อำนวยการบริหารจังหวัดชายแดนภาคใต้ กล่าวว่า ปัญหาความรุนแรงในพื้นที่จังหวัดชายแดนภาคใต้ เป็นอุปสรรคต่อการแก้ไขปัญหาและพัฒนาพื้นที่ รัฐบาลจึงได้มีนโยบายในการแก้ปัญหาไว้ 6 ประการ คือ การลดความรุนแรง , ลดเงื่อนไขและปัจจัยที่ส่งผลให้เกิดปัญหาความรุนแรงในพื้นที่ , ประชาชนมีคุณภาพชีวิตที่ดี และอยู่ในสังคมอย่างปกติสุข , สังคมจังหวัดชายแดนภาคใต้ เป็นสังคมพหุวัฒนธรรมที่มีความเข้มแข็ง , ประชาชนทั้งในและนอกพื้นที่รวมทั้งต่างประเทศ สนับสนุนแนวทางภาครัฐ และสร้างสภาพแวดล้อมที่นำไปสู่สันติสุข รวมทั้งมีโครงการสำคัญ เช่น โครงการเมืองต้นแบบสามเหลี่ยมมั่นคง มั่งคั่ง ยั่งยืน นโยบายการพูดคุยสันติสุข ภายใต้นโยบายประชารัฐ เป็นการทำงานร่วมกันระหว่างภาคราชการ ภาคเอกชน และภาคประชาชน

สำหรับองค์กรชุมชนรักชาติ ตอบแทนคุณแผ่นดิน เป็นองค์กรหนึ่งใน จำนวน 223 องค์กร ที่ช่วยขับเคลื่อนประเด็นงานรักษาความปลอดภัยในชีวิตและทรัพย์สิน โดยเป็นองค์กรที่ขับเคลื่อนงานสอดคล้องกับวัตถุประสงค์ของโครงการ และมีการต่อยอดนำไปสู่ความยั่งยืน โดยสมาชิกอาสาสมัครตำรวจบ้านทุกคนที่ผ่านการอบรม ได้นำความรู้ที่ได้รับไปใช้ประโยชน์ด้วยการเป็นจิตอาสาปฎิบัติหน้าที่ลาดตระเวน ตรวจตรา ดูแล ความสงบเรียบร้อยภายในชุมชน โดยไม่หวังผลตอบแทน ถือได้ว่าทุกคนเป็นผู้เสียสละมีจิตอาสาอย่างแท้จริง